NARIADENIE KOMISIE (ES) č. 263/2006
z 15. februára 2006,
ktorým sa menia a dopĺňajú nariadenia (ES) č. 796/2004 a (ES) č. 1973/2004, pokiaľ ide o orechy
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1782/2003 z 29. septembra 2003, ktorým sa stanovujú spoločné pravidlá pre režimy priamej podpory v rámci spoločnej poľnohospodárskej politiky a ktorým sa zavádzajú určité režimy podpory pre poľnohospodárov a ktorým sa menia a dopĺňajú nariadenia (EHS) č. 2019/93, (ES) č. 1452/2001, (ES) č. 1453/2001, (ES) č. 1454/2001, (ES) č. 1868/94, (ES) č. 1251/1999, (ES) č. 1254/1999, (ES) č. 1673/2000, (EHS) č. 2358/71 a (ES) č. 2529/2001 (1), a najmä na jeho článok 145 písm. c), písm. l) a písm. m),
keďže:
(1)
Nariadením (ES) č. 1782/2003 sa zaviedol režim podpory odvetviu orechov, aby sa tak predišlo možnému vymiznutiu produkcie orechov v tradičných oblastiach a negatívnym účinkom, ktoré by to malo v oblasti životného prostredia a v hospodárskej a sociálnej oblasti.
(2)
Nariadením (ES) č. 1782/2003 sa platba na plochu na orechy podmieňuje hustotou výsadby a minimálnou rozlohou.
(3)
Aby sa zjednodušilo riadenie režimu platieb na plochu na orechy a zároveň dodržali podmienky oprávnenosti stanovené v nariadení (ES) č. 1782/2003 a ciele uvedeného nariadenia, je vhodné zmeniť podmienky týkajúce sa identifikácie poľnohospodárskych pozemkov a obsahu žiadostí o podporu, stanovené v nariadení Komisie (ES) č. 796/2004 z 21. apríla 2004, ktoré ustanovuje podrobné pravidlá na uplatňovanie krížového plnenia, modulácie a integrovaného správneho a kontrolného systému uvedeného v nariadení Rady (ES) č. 1782/2003, ktorým sa ustanovujú spoločné pravidlá pre režimy priamej podpory v rámci spoločnej poľnohospodárskej politiky a ktorým sa zavádzajú niektoré režimy podpory pre poľnohospodárov (2). Je tiež vhodné prispôsobiť ustanovenia nariadenia Komisie (ES) č. 1973/2004 z 29. októbra 2004 ustanovujúceho podrobné pravidlá uplatňovania nariadenia Rady (ES) č. 1782/2003 o schémach podpory stanovených v hlavách IV a IVa tohto nariadenia a využití pozemkov vyňatých z produkcie na výrobu surovín (3), pokiaľ ide o podmienky vyplatenia podpory na plochu na orechy.
(4)
S cieľom prispôsobiť kontrolný systém štandardnej miere kontrol uplatňovanej na schémy pomoci na plochu je vhodné zmeniť podmienky stanovené v nariadení (ES) č. 796/2004.
(5)
Nariadenia (ES) č. 796/2004 a (ES) č. 1973/2004 by sa preto mali zodpovedajúcim spôsobom zmeniť a doplniť.
(6)
Opatrenia ustanovené v tomto nariadení sú v súlade so stanoviskom Riadiaceho výboru pre priame platby,
PRIJALA TOTO NARIADENIE:
Článok 1
Nariadenie (ES) č. 796/2004 sa mení a dopĺňa takto:
1.
V článku 6 sa vypúšťa odsek 3.
2.
V článku 13 sa odsek 5 nahrádza takto:
„5. V prípade žiadosti o platbu na plochu na orechy, uvedenú v hlave IV kapitole 4 nariadenia (ES) č. 1782/2003, jednotná žiadosť má obsahovať počet orechových stromov rozdelený podľa druhov.“
3.
V článku 26 sa odsek 1 druhý pododsek písm. d) nahrádza takto:
„d)
5 % všetkých poľnohospodárov, ktorí podali žiadosť o podporu na orechy podľa hlavy IV kapitoly 4 nariadenia (ES) č. 1782/2003.“
Článok 2
Článok 15 nariadenia (ES) č. 1973/2004 sa nahrádza takto:
„Článok 15
Podmienky vyplatenia podpory Spoločenstva
1. Na platbu na plochu stanovenú v článku 83 nariadenia (ES) č. 1782/2003 sú spôsobilé iba poľnohospodárske pozemky vysadené orechovými stromami, ktoré spĺňajú podmienky uvedené v odsekoch 2 a 3 tohto článku k dátumu stanovenému v súlade s článkom 11 ods. 2 nariadenia (ES) č. 796/2004.
V prípade, že sú na pozemku vysadené rôzne druhy orechových stromov a že sa podpora líši v závislosti od druhu, je spôsobilosť na podporu podmienená rešpektovaním minimálneho počtu stromov na hektár stanoveného v odseku 3 tohto článku pre najmenej jeden druh orechov.
2. Minimálna rozloha pozemku spôsobilého na platbu na plochu stanovená v článku 83 nariadenia (ES) č. 1782/2003 je 0,10 hektára. Avšak členské štáty môžu na základe objektívnych kritérií stanoviť väčšiu minimálnu rozlohu pri zohľadnení špecifickosti dotknutých plôch.
3. Počet orechových stromov na hektár nesmie byť menší ako:
i)
125 pre lieskové orechy;
ii)
50 pre mandle;
iii)
50 pre vlašské orechy;
iv)
50 pre pistácie;
v)
30 pre svätojánsky chlieb.
Avšak členské štáty môžu na základe objektívnych kritérií stanoviť väčšiu minimálnu hustotu pri zohľadnení špecifickosti dotknutých plôch.
4. V prípade uvedenom v druhom pododseku odseku 1 je úroveň podpory, ktorá sa má priznať, úroveň zodpovedajúca druhu, pre ktorý sú splnené podmienky spôsobilosti na podporu a pre ktorý je výška podpory najvyššia.“
Článok 3
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Uplatňuje sa na žiadosti o podporu podané za rok 2006 a nasledujúce roky.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 15. februára 2006